Mihai Stoica anunță transferul pus la cale de FCSB: "I-a promis lui Gigi!"
Mihai Stoica, managerul general de la FCSB, a oferit detalii despre un transfer pe care îl poate face campioana în această vară.
Florin Tănase (29 de ani) poate reveni la FCSB după doi ani. Plecat în 2022, la Al Jazira, pentru 3 milioane de euro, atacantul este legitimat în prezent la Al Okhdood, formație din Arabia Saudită, însă în vară ar urma să schimbe echipa.
Mihai Stoica: "Florin Tănase i-a promis lui Gigi că vine dacă nu găsește echipă în zona arabă"
Mihai Stoica spune că prioritatea lui Florin Tănase rămâne zona arabă, unde ar solicita un salariu consistent. Dacă ofertele nu îl vor mulțumiți, atacantul i-ar fi promis lui Gigi Becali că va reveni la FCSB în această vară, spune managerul general al campioanei.
"Înțeleg că el va căuta (n.r - echipe din alte campionate), dar solicită un salariu foarte mare în zona aia (n.r - zona arabă). Dacă nu găsește, vine! I-a promis lui Gigi. Acum ar fi foarte bine să-l avem și în pregătire mă gândesc. Probabil acolo se mișcă mai greu lucrurile pentru că încep campionatele.
De Tănase ai nevoie când vei avea meciuri multe. Noi jucăm Supercupă, campionat, Champions League. E clar că dacă treci primul tur sunt șanse foarte mari să joci în grupele Conference League", a spus Mihai Stoica, la Orange Sport.
Florin Tănase a jucat la FCSB în perioada 2016-2022. Fotbalistul crescut de Gică Hagi la FC Viitorul, campion în stagiunea 2016/2017, a fost golgheterul Ligii 1 în sezoanele 2020/2021 și 2021/2022. În urmă cu doi ani, Al Jazira, club din Emiratele Arabe Unite, a activat clauza de reziliere de la FCSB, în valoare de 3 milioane de euro.
În țările arabe, Tănase nu a impresionat. A marcat 6 goluri în 24 de meciuri la Al Jazira, în Emiratele Arabe Unite, iar după doar un sezon și-a reziliat contractul. În vara anului trecut, internaționalul român a semnat cu Al Okhdood, formație saudită care luptă pentru evitarea retrogradării, unde a marcat doar două goluri în 24 de apariții.
Gigi Becali: "Șanse de 90% ca Florin Tănase să revină la FCSB"
Finanțatorul campioanei a anunțat azi că singurul lucru care ar deturna revenirea lui Florin Tănase la FCSB este o ofertă din străinătate. Chiar și așa, Gigi Becali e destul de sigur de întoarcerea lui Florin Tănase.
”Sunt mari. Tănase e aproape 90 la sută. 10 la sută dacă își găsește ceva mai bun, altfel vine”, a spus Gigi Becali.
Urmăriți SPORT.RO și pe Google News